El Govern impulsa l'Estratègia blockchain de Catalunya per promoure la implementació de les tecnologies blockchain i DLT ( distributed ledger technologies ) al país mitjançant un programa que s'estructura al voltant de sis eixos d'actuació: Administració, promoció, innovació, ecosistema, talent i regulació.
Les tecnologies blockchain i DLT obren un ventall d'oportunitats que cal explorar per poder establir una estratègia adequada que permeti aprofitar-ne els beneficis, com ara la gestió de la informació de manera més segura; l' optimització de processos i reducció de costos operatius; més transparència en els processos; l' autentificació més segura i àgil de la identitat; la persistència i integritat de les dades, i els estalvis en infraestructura tecnològica, entre d'altres.
Una blockchain (cadena de blocs) és una tecnologia que permet realitzar un conjunt de transaccions sense que hi hagi una confiança prèvia entre les parts i sense necessitat d'intermediaris.
Aquesta tecnologia garanteix les transaccions, les fa irrevocables i també les fa transparents.
Tothom pot comprovar quines transaccions s'han fet, la qual cosa permet arribar a un consens de manera distribuïda.
Aquesta tecnologia també es pot veure com una base de dades distribuïda que permet mantenir un registre de transaccions permanent, immutable i de forma segura.
En fer ús de claus criptogràfiques i estar distribuïda entre milers d'ordinadors, o nodes, presenta molts avantatges pel que fa a la seguretat davant de possibles manipulacions i fraus.
És una tecnologia que té el potencial per modificar, a escala global, la forma en què els serveis digitals tradicionals es proveeixen al sector públic, a la indústria i a la ciutadania.
La tecnologia blockchain forma part d'una família de tecnologies més àmplia anomenades tecnologies de registre distribuït ( distributed ledger tecnologies, DLT) que podríem definir com uns sistemes computacionals replicats, compartits, sincronitzats i distribuïts geogràficament amb un mecanisme de consens per operar i emmagatzemar-hi informació.
Aquestes tecnologies són conegudes per la seva aplicació inicial en el registre de transaccions de valor associada a les criptomonedes, però actualment es comencen a utilitzar també per a molts altres processos i, en aquest sentit, ja s'estan desenvolupant aplicacions en àmbits tan diferents com l'administratiu, el legal, el financer, el jurídic, el mèdic, l'energètic, etc.
L'impuls de les tecnologies de cadena de blocs ( blockchain ) i DLT constitueix una prioritat del Govern per fer de Catalunya un pol d'innovació, lideratge i atracció de talent, inversió i empreses en tecnologies DLT.
En aquest sentit, la Generalitat impulsa l'Estratègia blockchain de Catalunya, coordinada pel Departament de Polítiques Digitals i Administració Pública, per dur a terme un programa d'actuacions que fomenti el desenvolupament de l'ecosistema blockchain i DLT al país.
Els objectius associats al desplegament de l'Estratègia són:
El programa d'actuacions de l'estratègia s'estructura al voltant de sis eixos:
Catalunya compta amb un seguit de capacitats que la situen com un pol d'atracció idoni per al desplegament tecnològic de serveis i de nous models de negoci associats a les tecnologies blockchain i DLT: un excel·lent posicionament en captació d'inversió tecnològica i generació d'innovació digital; un sector TIC potent i consolidat; un ecosistema emergent de tecnologies blockchain i DLT, i un impuls públic decidit a promoure les potencialitats d'aquestes tecnologies a l'Administració i entre les empreses i la ciutadania.
Segons l'estudi El Blockchain a Catalunya, elaborat per ACCIÓ el gener de 2020, l'ecosistema del blockchain al nostre país està integrat actualment per 76 empreses amb un impacte econòmic baix, però amb un elevat potencial de creixement.
Es tracta d'un ecosistema emergent format majoritàriament per microempreses i on el 68% de les empreses són startups.
Segons es desprèn de l'estudi, l' impuls de la recerca i la innovació, com també de la transferència tecnològica, és clau per al desenvolupament d'aquesta tecnologia.
En aquest sentit, l'estudi identifica tres centres TECNIO que desenvolupen tecnologia blockchain a Catalunya: Eurecat, la Fundació i2CAT i el Centre Easy.
A més de les empreses i els centres de recerca, l'ecosistema del blockchain a Catalunya també inclou entitats i iniciaves de suport al desenvolupament del propi sector com ara comunitats, esdeveniments, entitats de formació, acceleradores, associacions, etc.
A continuació, podeu veure el mapa d'empreses i entitats relacionades amb la cadena de blocs a Catalunya.